圖書館學

**圖書館學**，又叫**圖書館科學**（參見 ），係人文學嘅分支，簡單講係研究圖書館點打理嘅學問。喺現代嘅圖書館學上，**圖書館**一詞唔一定只限於儲住書嘅建築物，仲可以包埋數碼圖書館等嘅物體，重點係呢啲物體同地方都儲存咗大量嘅數據同資訊，可以用嚟傳播知識。

圖書館學同資訊科學有好密切嘅啦掕：資訊科學泛指研究分析、操控同儲藏資訊嘅科學領域，而圖書館學正正就係研究圖書館－人類社會裏面其中一種最重要嘅資訊儲藏形式；因為噉，兩個領域有相當嘅重疊，成日都會擺埋一齊講。

## 學科定位

舊陣時，圖書館學嘅學問，係講緊點樣打理同儲藏書籍，譬如係
*圖書館要點樣組織，簡例：啲書要點擺先方便用家摷書睇？
*文獻保養，簡例：圖書館嘅氣溫同濕度要設成點，先可以令啲書冇咁易爛？
*圖書館目錄要點製作，喺舊時，呢啲目錄純粹以紙張嘅形式存在。
由廿世紀中起，隨住資訊科技嘅進步，資訊仲可以用電子形式儲喺電腦數據庫等嘅電子空間之中，甚至仲出咗好多數碼圖書館：開始出現唔少圖書館，佢哋儲嗰啲書，主要係以電子形式儲起嘅，甚至完全淨係得呢種形式嘅資訊。有見及此，二十一世紀初嘅圖書館學界，就將**圖書館**呢個概念嘅定義廣義化

响佢哋心目中，**圖書館**一詞包括好多唔同物體，重點係佢哋都扮演到以上呢個功能。

圖書館學成個領域嘅定位在於資訊層面，而所謂資訊層面，係指 data、資訊同知識三層嘅中間嗰層：
*Data：係最基礎嘅層次，未經詮釋嘅原始事實或者觀察；數據係中性嘅，冇特定嘅結構，亦都未有任何目的。
*資訊：Data 經過人手或者電腦處理，放入特定嘅**脈絡**當中，就會成為資訊，資訊經過分析同詮釋，可以帶有少少主觀。
*知識：廣泛被視為最高級嘅認知層次，當使用圖書館嘅人收到資訊，並且將之同自己原有嘅經驗、信念以及對世界嘅理解結合埋一齊，噉資訊就會「升華」做知識。
圖書館學喺呢三樣嘢之間嘅交合，亦即係圖書館學工作者嘅重要目標，唔單只係提供資訊咁簡單，更加係要透過資訊嘅組織同推廣，協助讀者將資訊轉化為知識，提升學養。

有關知識呢個概念可以點想像，可以睇睇認知心理學上講到嘅內容，尤其係外顯知識，又或者係心智表徵、語義網絡等嘅諗法。

## 圖書館功能

無論實體藏書抑或係數碼藏書，圖書館一般都會有一系列既定嘅功能。
### 資源採購

資源可以流通之前，首先要做資源採購，即係係揀好咗資源之後，將之納入圖書館館藏，當中**資源**呢個工序並唔簡單：圖書館工作者要確保訂購嘅資訊準確，避免不必要噉重複購買資源；跟住就要透過出版社或者自動訂閱計劃嚟獲取資料；收到貨之後，佢哋就要郁手核對啲資料，並且 update 圖書館嘅數據庫，確保圖書館嘅館藏冚唪唥都有紀錄喺數據庫裡便。

喺二十一世紀初嘅環境入便，資源採購亦涵蓋埋點樣管理電子資源嘅授權：各種電子資源，通常係要買佢哋嘅使用權，冇得實體擁有，做採購嘅館員需要處理複雜嘅合約條款，確保圖書館嘅用家喺合法嘅框架下攞到資訊嚟用。

二十一世紀初嘅圖書館其實已經唔講藏書好多年，而係講圖書館資料，亦即係一般所講嘅**資源**。資源可以包括書、雜誌、學術期刊嘅某一期、甚至係光碟以至係細件樂器等等，而任何一件資源都可以係實體或者數碼形式。如果係實體資源，借同還呢啲資源，喺圖書館學統稱做流通。

### 館藏發展

館藏發展係圖書館學入便嘅重要環節，涉及圖書館點樣有系統噉建立同維護佢哋嘅資源。館藏發展唔單止係買書咁簡單，而係循環嘅過程，旨在要確保圖書館嘅資源，由紙書、電子書、數據庫至多媒體等，能夠滿足用家群體嘅需求。發展嘅工作，亦包含所謂嘅**館藏淘汰**，即係冇人需要嘅館藏，就考慮要抌，唔好嘥圖書館嘅位。

建立館藏之前，圖書館人員有需要了解佢哋嘅用家係乜嘢人，例如大學生、科研人員定係一般街坊，唔同用家群嘅需求都唔同，呢個過程可以涉及人口統計分析、問卷調查或者分析借閱相關嘅數據等。

喺現實應用中，圖書館人員往往會參考館藏發展相關嘅政策文件，決定館方揀選資源嘅準則。

### 目錄

## 垃雜概念

其他圖書館學方面嘅概念：
*分類法：指將圖書館入面嗰啲資源有系統性噉分類嘅做法；好似係廿世紀嘅香港興用嘅杜威十進制圖書分類法（DDC）噉，喺呢種分類法下，間圖書館會每件資源都同佢俾返個分類號，個分類號嘅整數部分會有 3 個位，反映件資源屬邊個學科，例如分類號 500-599 嘅書冚唪唥都係屬社會科學嘅；而除咗 DDC 之外仲有好多種圖書分類法。
*參考文獻：指喺篇文裏面註明返話「呢個諗法係由邊個邊個喺邊年邊年講過嘅」；學術研究往往會想將自己嘅諗法建基喺第啲研究者嘅諗法之上，又或者係批判第啲研究者嘅見解，而喺呢啲情況下，寫一篇文嘅人通常要喺篇文入面註明返某個諗法係由某個人講過嘅，例如喺作者 Smith 名後面掕返隻類似 **(1990)** 或者句句子最尾掕返隻類似 **Smith (1990)** 噉嘅字意思係話句句子入面嗰個諗法係由 Smith 喺 1990 年嘅一篇文嗰度講過嘅。唔同嘅期刊對參考文獻嘅格式要求都唔同。睇埋抄襲。
*版權：一份原創出版物（例如係一篇學術文）嘅作者會有嘅一種權利，指淨係得位作者有得賣、分發或者決定要重新出版；响正常情況下，如果一個人唔係一份出版物嘅版權持有人，又冇得到版權持有人嘅正式批准，走去賣甚至話份嘢係自己嘅作品，嗰個人就算係犯咗法，版權持有人可以告佢。

## 簡史

## 睇埋
*資訊科學
*用家體驗
*認知功能
*資訊架構

## 註釋

## 參考

## 文獻

*Should we have given them what they wanted?，呢份文件有約略講到，歐美嘅圖書館學界一度盛行「用家想要乜，就提供乜畀佢哋」噉嘅思想，但係呢種思想亦引起咗問題。
*Al Qundus, J., Paschke, A., Kumar, S. and Gupta, S., 2019. Calculating trust in domain analysis: theoretical trust model. International Journal of Information Management, 48, pp.1-11，講緊人對用家生成內容嘅信任度，呢種內容常見於（例如）喺社交媒體上交換嘅資訊。
*Casper, C.A., 1978. Estimating the demand for library service: Theory and practice. Journal of the American Society for Information Science, 29(5), pp.232-237，呢篇論文探討點樣由經濟學嘅角度出發，估計用家對圖書館服務嘅需求，從而決定圖書館服務嘅收費應該係幾多。
*
*
*
*

圖書館學相當關注佢哋服務嘅人群嘅人口統計特性：

*Mushtaq, A. and Arshad, A., 2022. Public library use, demographic differences in library use and users' perceptions of library resources, services and place. *Library Management*, 43(8-9), pp.563-576.
*Nackerud, S., Fransen, J., Peterson, K. and Mastel, K., 2013. Analyzing demographics: Assessing library use across the institution. *portal: Libraries and the Academy*, 13(2), pp.131-145.
*Stone, G. and Collins, E., 2013. Library usage and demographic characteristics of undergraduate students in a UK university. *Performance Measurement and Metrics*, 14(1), pp.25-35.

圖書館學講求保存古舊文獻，而呢啲文獻有助研究語言嘅歷史：

*Conathan L. Archiving and language documentation. In: Austin PK, Sallabank J, eds. The Cambridge Handbook of Endangered Languages. *Cambridge Handbooks in Language and Linguistics*. Cambridge University Press; 2011:235-254.


## 資源

*圖書館及資訊科學入門介紹，呢本網上教科書，講緊圖書館學嘅基本概念。